Ә бына Мазһарҙың ата-әсәһе улдарының дипломға ҡушып ауырлы килен алып ҡайтасағына әҙер түгел ине. Егет тә уларға алдан хәбәр итеп, иҫкәртеп өлгөрмәне шул. Дөрөҫөрәге, нисек әйтергә белмәне. Сөнки ата-әсәһе улдары янында уның кеүек тик юғары белемле ҡыҙҙы күрә ине. Мазһарҙың диплом алыу шатлығын уртаҡлашырға килгән туғандары ла был хәлгә аптырап ҡалды. Ә ҡыҙ тартынып торманы, егеттең бүлмәһенә инеп урынлашты.